Coenie-hulle laat Bokke se stutspens bult | Netwerk24
Deur Hendrik Cronjé 01 Julie 2018 00:37
Die Springbokke se stutspens raak al hoe voller en Rassie Erasmus sal vir die Rugbykampioenskap se toetse uit 'n goeie voorraad voorrymanne kan kies.
Coenie Oosthuizen, Vincent Koch en Trevor Nyakane, wat almal op die krukkelys was en sonder wie Erasmus in die drie toetse teen Engeland moes klaarkom, is weer perdfris, of ten minste op die herstelpad.
Coenie Oosthuizen. Foto:Steve Haag/Gallo Images
Oosthuizen hoop om teen volgende week aan kontakoefeninge deel te neem. Hy oefen ná 'n kniebesering reeds weer voluit saam met sy Haaie-spanmaats.
"Ek hoop om teen einde Julie, of begin Augustus reg te wees," het Oosthuizen aan Rapport gesê.
"Natuurlik sal dit altyd 'n droom bly om vir my land te speel, maar ek sal myself eers weer moet bewys. En dit moet ek nou by die Haaie doen.
"Die manne wat op die oomblik speel, verdien hul plekke. Niks kom as vanselfsprekend nie."
Oosthuizen was tot voor die kniebesering, wat hy einde verlede jaar teen Ierland opgedoen het, beskou as Suid-Afrika se voorste vaskop. Frans Malherbe, Wilco Louw en Thomas du Toit was die vaskoppe teen Engeland in die afwesigheid van Oosthuizen, Koch en Nyakane.
Koch is ook op die herstelpad. Nadat hy Saracens in die eindstryd van die Engelse Premierliga verteenwoordig het, moes hy 'n operasie vir 'n beseerde armspier ondergaan.
Hy het aan Rapport gesê sy arm beweeg goed en hy is gemaklik. Sy dokter en fisioterapeut is tevrede met die vordering wat hy maak.
"Ek behoort in Augustus reg te wees," het Koch gesê.
"Ek sal in Julie begin hardloop en 'n paar weke daarna kontak vat. Ek gaan weer hard aan my fiksheid werk. My fiksheid was die afgelope seisoen baie goed en dit was goed vir my spel.
"As Rassie my weer 'n kans gee, sal ek alles doen en gee om reg en beskikbaar te wees. Ek het reeds vir Rassie gesê ek is 100% aan boord met sy planne en wil graag speel.
"Dit is natuurlik moeilik om vir die ouens te kyk terwyl jy beseer is. Ek is egter baie trots op hulle, veral op die manier waarop die ouens elkeen hul deel gebring het. Hulle maak die land weer trots.
"Ek brand om weer te speel. Ek wil deel wees van die nuwe era. Ek kan sien dat Rassie iets nuuts gebring het en dat die spelers dit geniet. Hulle werk kliphard vir mekaar.
"Dit sal vir my 'n eer wees as ek 'n oproep kry om weer deel van die Bokke te word."
Nyakane was in die beginspan vir die eerste toets teen Engeland voordat hy 'n ribbesering opgedoen en toe onttrek het.
Hy hoop om binne die volgende maand weer voluit te kan oefen.
Marcell Coetzee kan dalk ook weer in die Bok-prentjie kom.
Hy is een van die oorsese spelers met wie Erasmus vroeër vanjaar gepraat het.
Coetzee oefen weer voluit saam met sy Ierse klubspan, Ulster. Hy sal gereed wees vir Ulster se Pro14-wedstryde en sal minstens vir die einde van die jaar se Bok-toer na Europa oorweeg kan word.
Erasmus sal ook spelers soos Marco van Staden, Cobus Wiese, Cyle Brink, Damian Willemse en Salmaan Moerat met belangstelling dophou.
Van Staden was aanvanklik in die Bok-groep vir die toets teen Wallis en die reeks teen Engeland voordat hy sy enkel beseer het.
Hy is toe op die laaste nippertjie deur Nizaam Carr vervang.
Meer oor: Coenie Oosthuizen | Rassie Erasmus | Vincent Koch | Trevor Nyakane | Rugbykampioenskap | Springbokke | Herstel | Beserings